NADJA JANEŽIČ

Formalno glasbeno pedagoško znanje je pridobila na Akademiji za glasbo v Ljubljani, solopevsko znanje pa je pridobila v glasbeni šoli Vič pri profesorici Piji Brodnik. Svoje solopevske, dirigentske in pedagoške izkušnje je izpopolnjevala na različnih seminarjih slovenskih in tujih predavateljev ter se udeleževala solopevskih tekmovanj. Svoje zborovske izkušnje kot pevka je pridobivala v različnih priznanih slovenskih zborih in vokalnih skupinah ( komorni zbor RTV Slovenija, Ave, Čarnice) ter v Evropskem in Svetovnemu zboru pod vodstvom priznanih dirigentov (Fred, Sjoberg, Toñu Kaljuste, Georg Grün, Johannes Prinz, Maria Guinand, Anthony T. Leach, Gunther Theuring…) s katerimi je snemala tudi zgoščenke ter z zbori nastopila tudi kot solistka (v Evropi, Ameriki, Koreji in na Japonskem).

Svoje pedagoško znanje je 8 let širila na osnovni šoli Ig, kjer so učenci radi in lepo prepevali v zborih ter nastopali z orffovimi inštrumenti. Od leta 2010 pa poučuje v Zavodu svetega Stanislava na osnovni šoli Alojzija Šuštarja, kjer poučuje glasbeno umetnost in zbore. Z otroškim in mladinskim zborom pripravlja različne muzikale (Jajček Bučko, Indija Koromandija), sodeluje v različnih slovenskih zborovskih projektih ter se udeležuje tekmovanj. Z otroškim zborom so na Regijskem tekmovanju otroških in mladinskih zborov Osrednje Slovenije leta 2013 dosegli zlato priznanje, prejela je posebno priznanje za zborovodje za najboljši izbor programa, leta 2015 pa si je zbor pripel zlato priznanje z odliko. Z mladinskim zborom je leta 2016 dosegla zlato priznanje z odliko na državnem tekmovanju otroških in mladinskih zborov v Zagorju, leta 2017 pa zlato priznanje z odliko na Regijskem tekmovanju otroških in mladinskih zborov Gorenjske, kjer so prejeli še posebno priznanje za najboljši mladinski zbor in za najbolj prepričljivo izvedbo celotnega programa. Na 1. mednarodnem tekmovanju pevskih zborov v Kopru pa si je zbor pod njenim vodstvom pripel 3. mesto in srebrno plaketo v kategoriji do 15 let ter prejel nagrado za najboljšo izvedeno skladbo po izboru založbe Astrum. Z mladinskim zborom in s sodelovanjem otroškega zbora je za založbo Družina posnela zgoščenko z naslovom Glej, zvezdice božje.

Svoje znanje in pevske izkušnje z otroškimi glasovi širi na seminarjih v okviru Zavoda za šolstvo in na povabilo vzgojnih ustanov.

Kot dirigentka je svojo pot začela že v srednješolskih letih pri cerkvenem mladinskem zboru župnije Ig, ki je nastopal v Ljubljani in okolici, Opčinah in v Selah na Koroškem. Kot umetniška vodja deluje v ženski skupini Borovničke, s katerimi pripravlja različne koncerte z različnimi glasbeniki, leta 2016 pa so izdale tudi zgoščenko. Sedem let je vodila Ženski pevski zbor društva Fran Govekar Ig. Svoje dirigentske izkušnje je pridobivala na različnih izobraževanjih in mojstrskih tečajih z Martino Batič in Garyjem Gradenom. Leta 2014, 2017 in 2018, 2019 je dirigirala Slovenskemu otroškemu zboru.